Title: ระเบียบสำนักงานกลางชั่งตวงวัดว่าด้วย การกำหนดแบบมาตรา และการจัดหาหรือสร้างห้องปฏิบัติการหรือสถานที่พร้อมอุปกรณ์ที่จำเป็น ของผู้ขออนุญาตเป็นผู้ตรวจสอบและให้คำรับรองมาตรวัดปริมาตรน้ำมันเชื้อเพลิงตามสถานีบริการ พ.ศ. 2551

ระเบียบสำนักงานกลางชั่งตวงวัด

ระเบียบสำนักงานกลางชั่งตวงวัด
ว่าด้วย
การกำหนดแบบมาตรา และการจัดหาหรือสร้างห้องปฏิบัติการหรือสถานที่
พร้อมอุปกรณ์ที่จำเป็น
ของผู้ขออนุญาตเป็นผู้ตรวจสอบและให้คำรับรองมาตรวัดปริมาตร
น้ำมันเชื้อเพลิงตามสถานีบริการ
พ.ศ.
๒๕๕๑

เพื่อกำหนดให้ผู้ผลิตมาตรวัดปริมาตรน้ำมันเชื้อเพลิงตามสถานีบริการ
ที่ประสงค์จะขออนุญาตเป็นผู้ตรวจสอบและให้คำรับรองมาตรวัดปริมาตรน้ำมันเชื้อเพลิงตามสถานีบริการที่ตนผลิตต้องปฏิบัติตามหลักเกณฑ์ที่กฎกระทรวงกำหนด

อาศัยอำนาจตามความในมาตรา ๖ (๕)
แห่งพระราชบัญญัติมาตราชั่งตวงวัด พ.ศ. ๒๕๔๒ และความในข้อ ๕ (๑) และข้อ ๕ (๒)
ของกฎกระทรวง กำหนดหลักเกณฑ์ปฏิบัติสำหรับผู้ประกอบธุรกิจเกี่ยวกับการชั่งตวงวัด
พ.ศ. ๒๕๔๔ ออกตามความในพระราชบัญญัติมาตราชั่งตวงวัด พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมการค้าภายในจึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบสำนักงานกลางชั่งตวงวัด
ว่าด้วย การกำหนดแบบมาตรา และการจัดหาหรือสร้างห้องปฏิบัติการหรือสถานที่
พร้อมอุปกรณ์ที่จำเป็นของผู้ขออนุญาตเป็นผู้ตรวจสอบและให้คำรับรองมาตรวัดปริมาตรน้ำมันเชื้อเพลิงตามสถานีบริการ
พ.ศ. ๒๕๕๑

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ผู้ผลิตมาตรวัดปริมาตรน้ำมันเชื้อเพลิงตามสถานีบริการ
ต้องจัดให้มีถังตวงทำด้วยเหล็กกล้าไร้สนิม (Stainless steel)
ชนิดที่มีขั้นหมายมาตรา
พิกัดกำลังเท่ากับปริมาณน้อยที่สุดที่วัดได้ของระบบมาตรวัดปริมาตรน้ำมันเชื้อเพลิง
และพิกัดกำลัง ๕ ลิตร ๒๐ ลิตร และ ๕๐ ลิตร
และต้องได้รับการสอบเทียบรับรองความถูกต้องจากสำนักชั่งตวงวัดอย่างน้อยทุกๆ ๑ ปี
เพื่อใช้เป็นแบบมาตราสำหรับใช้ตรวจสอบความเที่ยงของมาตรวัดปริมาตรน้ำมันเชื้อเพลิงตามสถานีบริการ

ข้อ ๔  ผู้ผลิตมาตรวัดปริมาตรน้ำมันเชื้อเพลิงตามสถานีบริการต้องดูแลรักษาแบบมาตราตามข้อ
๓ ให้มีสภาพใช้งานได้ทุกขณะ

ข้อ ๕  ผู้ผลิตมาตรวัดปริมาตรน้ำมันเชื้อเพลิงตามสถานีบริการต้องจัดหาหรือสร้างห้องปฏิบัติการหรือสถานที่พร้อมอุปกรณ์ที่จำเป็นไว้สำหรับใช้ตรวจสอบและให้คำรับรองมาตรวัดปริมาตรน้ำมันเชื้อเพลิงตามสถานีบริการ
โดยมีลักษณะทั่วไปดังนี้
(๑)
เป็นห้องปฏิบัติการหรือสถานที่ที่มีสภาพมั่นคงถาวร แข็งแรง ปลอดภัย
และถูกต้องตามแบบแปลนแผนผังและรายการที่ยื่นคำขอต่ออธิบดี
และตั้งอยู่ในบริเวณที่มีทางคมนาคมไปมาสะดวกกับที่ตั้งของสำนักงานกลางหรือสำนักงานสาขา
(๒) มีพื้นที่ปฏิบัติงานที่เหมาะสมพอเพียงที่จะวางแบบมาตราเพื่อทดสอบมาตรวัดปริมาตรน้ำมันเชื้อเพลิงตามสถานีบริการ
(๓)
มีปั๊มสูบน้ำมันเชื้อเพลิงที่ทำให้มาตรวัดปริมาตรน้ำมันเชื้อเพลิงตามสถานีบริการมีอัตราการไหลไม่น้อยกว่า
๕๐ ลิตรต่อนาที เพื่อใช้ในการปฏิบัติงานตรวจสอบความเที่ยงของมาตรวัดปริมาตรน้ำมันเชื้อเพลิงตามสถานีบริการ
(๔) มีระบบไฟฟ้าส่องสว่างพอเพียง
(๕) มีอุปกรณ์ เครื่องมือช่าง ที่จำเป็น
และเพียงพอ

ข้อ ๖  ให้อธิบดีกรมการค้าภายในเป็นผู้รักษาการตามระเบียบนี้

ประกาศ
ณ วันที่ ๒๘ มีนาคม พ.ศ. ๒๕๕๑
ยรรยง
 พวงราช
อธิบดีกรมการค้าภายใน

ปริยานุช/ผู้จัดทำ
๒๕
เมษายน ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๗๔ ง/หน้า ๖/๒๒ เมษายน ๒๕๕๑